– Արքաների ընտանիքներին պարտադիր պատանդ էին տանում: Ընդհանրապես Ասորեստանի արքաները պատանդ վերցնելը դարձրել էին, կարելի է ասել պետական քաղաքականություն և ահաբեկության մթնոլորտում էին պահում ամբողջ տարածաշրջանը: Ժամանակակից ռազմական իրավունքում չկան այնպիսի հիմնահարցեր, որոնց լուծման համար պետական իշխանություններն ստիպված լինեն պատանդ վերցնել: Անհավատալի է թվում, որ եղել է նվաճված տարածքներում իր իշխանությունը գրեթե բացառապես պատանդներին սպանելու սպառնալիքով պահպանող տերություն: Արդի միջազգային իրավունքը միանգամայն անընդունելի է համարում պատանդ վերցնելը: 1979 թ. դեկտեմբերի 17-ին ՄԱԿ-ի Գլխավոր ասամբլեան ընդունել է «Պատանդներ վերցնելու դեմ պայքարի մասին» միջազգային կոնվենցիան, որին միացած ավելի քան 130 պետությունների թվում է նաև ՀՀ-ն: Սակայն Կոնվենցիայի 12-րդ հոդվածում հստակորեն նշվում է, որ ընդհարման ընթացքում նրա կիրառումը դադարեցվում է, երբ ուժի մեջ է մտնում մարդասիրական իրավունքը: Այսինքն` այսօր պատանդ վերցնելը դուրս է եկել քաղաքակիրթ աշխարհի զինանոցից: